明赋（以从入至平为韵）
田沈 (Tang)
夫何明之为用。将烛幽以鉴默。故日有朝灵。月有宵德。众星垂耀于穹昊。爝火与萤而不息。皆能怀独见之明。破重昏之匿。使晨临者可分于丹素。夜视者不谬于南北。盖所谓明明在上。以为人极者也。至于桂花未魄。虞泉敛暝。幽室何观。空堂静听。飞落木于轩砌。吟暮虫于行径。则有银烛初然。兰膏未罄。昭昭耀耀。亦何其盛。况乎秦宫晓鉴。淄川秋水。君子思正其庄容。粲兮用修其腻理。或拂金光之清景。爱瑶华之特起。或指波澜之碧池。玩澄泉而未已。然非大道之道。至白之光。且日月闻浮云之蔽。燎火有扑灭之常。水犹人挠。镜以尘障。岂夫穆穆天子。德昭晰以蕙馥。皇皇侯伯。义赫烈而椒芳。寸心所烛。万物无藏。既临表以识里。仍察阴而辨阳。然后礼乐设。文武张。明珠不混于江浦。美玉无韫于山冈。幽薮尽拔。蒙潜载扬。由是观之。则烛龙之遐昭。离娄之远望。魏乘之所炫。苏绩之攸伤。安得俦其大小与短长而已哉。